Faglogg: På terskelen til en skrivekarriere

I mine søken etter innhold og form snakket jeg med biblioteket på høgskolen om ulike biografier og selvbiografier. Vi fant fram til to av nyere årgang, fra 2017. Jeg leste store deler av biografien *Martin Luther* (Næss, 2017) og jeg kunne nærmest ikke legge den fra meg. Øynene mine åpnes for mulighetene i denne genren. I selvbiografien *Per Dør* (Fugelli, 2017) finner jeg designgrep og inspirasjon til teksten jeg selv ender opp med å skrive som får navnet *På terskelen til en skrivekarriere* (Melby, 2018).

Teksten tar utgangspunkt i egen innsats i retning av å følge hjerte inn på en ny karrierevei. I tid strekker teksten seg over et år, med noen henspeilinger tilbake og noen framover i tid. Datomerkingen av tekstelementene gir leseren en følelse av å være med på en tidsbestemt reise. Bolkene av tekst er redigerte bruddstykker på denne reisen mot målet som er en skrivekarriere.

**Genretrekk**

Teksten har tydelige biografiske trekk sett i lys av Egelands definisjon. En biografi er en fortelling om et menneske som har levd eller lever i en gitt historisk periode (Egeland, 2000, s. 73). Allerede for to år siden tenkte jeg på Master i faglitterær skriving (Melby, 2018, s. 2) og viser med det at teksten faller inn under definisjonen som en biografi med tanke på at den innbefatter en fortelling om et menneske som lever i en gitt periode. Videre ser vi også at teksten inneholder det personlige pronomenet ”jeg”, som også går igjen ellers i teksten, og vitner om sammenfall mellom forfatter, forteller og hovedperson hvilket er et klart tegn på en selvbiografi.

Som en slags biografisk storgenre hører subjektiv selvfremstillende former som dagbøker, selvbiografier, brev og erindringslitteratur. Likheter og forskjeller går på kryss og tvers mellom de ulike undergenrene. Sammenfallet mellom forfatter, forteller og hovedperson er noe selvbiografier deler med dagbøker og memoarer. De skrives innenfra ettersom personen har adgang til egne følelser og erfaringer, mens biografien skrives utenfra fordi forfatteren har en annen, en fremmed, som emne og hovedperson i sin beretning. (Egeland, 2000, s. 94)

Vi ser også at vi får del i hovedpersonens indre tanker, og kanskje enda tydeligere dens indre verden i andre tekstelementer som blant annet: ”Jeg stoppet helt opp. Jeg sluknet. Det var som om den vage flammen sluknet helt. Jeg lot ordene gå inn over meg. Jeg lot deres innstilling ta over mitt ønske om å gjøre noe annet, å komme meg løs, komme meg ut i verden og bli synlig på en annen måte.” (Melby, 2018, s. 2)

 Det kan hevdes at teksten er en dagbok. Jeg velger å se på dagboksnotatene som ressurs på linje med Strindberg som benyttet sin brevskriving som kilde til sine litterære verk. ”Det hender han benytter brev som utkast for dikt”, skriver Olaf Lagercrantz om Strindberg (Ambjörnsson & Lagercrantz, 1997, s. 168) Dagboksnotatene er bearbeidet og satt inn i en sammenheng. Mange notater er trukket bort og ut for å holde fokus på sak og personlige forhold rettet mot selve temaet, og det er foretatt en del endringer i tekst for å bedre lesbarheten for leseren. Således kan vi si at teksten er blitt til i ettertid og sammenfaller med Egelands beskrivelse ”At den blir til i ettertid, med full oversikt over forløpet i det som skal fortelles, knytter selvbiografien til biografien, men skiller seg fra dagboken, der nedtegnelsene er samtidige og gjøres porsjonsvis slik som i brev”. (Egeland, 2000, s. 94)

**Leserkontrakt**

Philip Lejeune setter leseren i sentrum og illustrerer ulike modeller, varianter av og grenseganger for selvbiografiske tekster. I sin definisjonen av selvbiografi (autobiography) sier han: ”Retroperspective prose narrative written by a real person concerning his own existence, where the focus is his individual life, in particular the story of this personality” (Lejeune & Eakin, 1989, s. 4). Hvorvidt teksten vår føyer seg inn under denne definisjonen kan diskuteres. I hovedtrekk vil jeg vi bekreftende på det. I sin modell på side 7 faller teksten inn under klassisk selvbiografi (Classical Autobiography) ved å bruke ”jeg” (I) som grammatisk person (grammatical person) og at forteller er identisk med hovedkarakter (narrator=principal character).

 ”Lejuene forsøker å avgrense selvbiografien som genre med et originalt grep: Han anser at den krever en ”pakt” eller en ”kontrakt” mellom forfatter og leser der forfatteren forsikrer at han eller hun ikke bare står på boksidens tittelside, men også er bokens forteller og den som boken forteller om” sier Melberg i sin bok *Selvskrevet, Om selvfremstilling i litteraturen* (Melberg, 2007, s. 11). Denne leserkontrakten synes å være ivaretatt i min tekst *På terskelen til en skrivekarriere* (Melby, 2018).

**Biografisk design**

”Design” is the jey to modern biography, sier den anerkjente biografen Nigel Hamilton og viser videre til ”biographical design has five main strands, each of which contributes to its success” (Hamilton, 2008, s. 99).

I den første delen som omhandler *livslinjen* trekker Hamilton fram mennesket sju aldre: ”Those seven ages of man form the fundamental map of every life. Use them! In terms of desing, they offer you the basic routes of the map which you´ll have to incorporate: childhood, education, realtionships, apprenticeship, success, aging and the end.” (Hamilton, 2008, s. 101) I mitt første ukast valgte jeg å gjøre research på *childhood* for å se om jeg kunne skrive om min fødsel i Hong Kong. Ettersom den ble lagt til side, gikk ferden videre og teksten dreier seg nå mer rundt *education, success og appreniceship.* ” Jeg ser på mulighetene å få tatt en Master i Faglitterær Skriving samtidig som jeg tar PPU.” (Melby, 2018, s. 1)

Det andre benet å stå på er plott. ”You got to develop a plot … move your reader”, sier Hamilton (Hamilton, 2008, s. 105) Han viser til Christopher Bookers sju destillasjoner ”Overcoming the Monster”, ”Rags to Riches”, ”The Quest”, ”Voyage and Return”, ”Comedy”, Tradegy” and ”Rebirth”, hvorav jeg valgte meg ”The Quest” (oppdraget). ” Så langt har jeg gått for det tradisjonelle. Kan jeg rive meg løs fra det vante og følge drømmer, visjoner og indre dragning? Jeg har de siste par årene kjent en sterk dragning mot å skrive. Jeg velger å ta sats og se hvor langt det fører meg.” (Melby, 2018, s. 1)

Den tredje tråden vi trenger for å tråkle sammen en leservennlig tekst er *søken etter sannhet*. ”The search for the truth behind the mask, then, is the challenge that faces every biographer in today´s post-Freudian age …” (Hamilton, 2008, s. 110) I en selvbiografi forventer vi jo gjennom leserkontrakten at forfatteren kjenner til sannheten allerede, eventuelt søker å finne også sannheten om seg selv og presenterer sannheten om seg selv. I vår tekst gjøres det ulike innrømmelser som gir inntrykk av at forfatteren snakker sant: ” Det er et mønster jeg ikke liker ved meg selv”. (Melby, 2018, s. 3)

 Seleksjon er det fjerde elementet og måten å oppnå de tre første biografiske elementene på. ”Try … to keep in the manuscript only that which works in the overall development of your plot”. (Hamilton, 2008, s. 113) I fra dagboknotatene har jeg trukket bort svært mye, også en del som har hatt en viss relevans. Det er fortsatt mulig at noen elementer kan virke forstyrrende på leseren. Samtidig har jeg valgt å beholde noen elementer for å vise noe av

Kompleksiteten i store endringer i livet.

 Det femte og siste elementet i biografisk design handler om historefortelling. Sentrale elementer Hamilton trekker fram her er blant annet: ”the art of storytelling consists as much in withholding information as in giving it!”, ”avoid giving away in advance”, ”enable the reader to identify with the subject”, ”draw moral lesson from the life” and ”biography holds up a mirror to life”. (Hamilton, 2008, s. 115) Av disse elementene vil jeg trekke fram fra teksten fokuset på en moralsk lærdom ” Du er god til å skrive, hører jeg skrivelæreren Solveig si til meg. Jeg gjentar det for meg selv. Jeg er god til å skrive og kan få det til. Jeg gir ikke opp. Jeg vil holde ut.” (Melby, 2018, s. 5) og ”Hva skal jeg bygge videre på? Jeg må lenger ned enn det som skjer i hodet. Tanker gir liten retning. Jeg må ned i hjerte og magen for å finne retning.” (Melby, 2018, s. 7)

**Temavalg**

I arbeidet med å finne tema for selvbiografien var jeg innom ulike sider av eget liv. Jeg utforsket spesielt muligheten for å skrive omkring min fødsel i Hong Kong. Jeg fant fram bilder, bakgrunnsmateriale, snakket med min mor, litteratur om Hong Kong på den tiden og søkte på nettet om parallell informasjon om Norge. Etter hvert som arbeidet skred fram opplevde jeg at jeg hadde for liten tyngde, innhold og tid til å skrive en god oppgave. Å skrive denne oppgaven ville kreve en del mer intervjuer i og med at jeg har liten egen erindring av det første leveåret. Så tankene begynte å gå i andre retninger på leting etter tema og innhold. Med tanke på målgruppen lesere av , masterstudiet i faglitterær skriving som en mulighet for omskolering og videreutdanning og som en karrierevei, samt et visst tilfang av notater på egen reise i så måte gjordet at valget falt ned på nettopp temaet som foreligger. Temaet har stor relevans for egen del og kan være til glede og nytte for andre i samme situasjon.

**Bibliography**

Ambjörnsson, R., & Lagercrantz, O. (Red.). (1997). Något om att skriva biografi. I *Att skriva människan: essäer om biografin som livshistoria och vetenskaplig genre*. Stockholm: Carlssons.

Egeland, M. (2000). *Hvem bestemmer over livet? biografien som historisk og litterær genre*. Oslo: Universitetsforlaget.

Fugelli, P. (2017). *Per dør* (1. utgave, 1. opplag). Oslo: Cappelen Damm.

Hamilton, N. (2008). The shape of a life. I *How to do biography: a primer*. Cambridge: Harvard University Press.

Lejeune, P., & Eakin, P. J. (1989). The Autobiographical Pact. I *On autobiography*. Minneapolis: University of Minnesota Press.

Melberg, A. (2007). *Selvskrevet: om selvframstilling i litteraturen*. Oslo: Spartacus.

Melby, K. R. (2018, januar 12). På terskelen til en skrivekarriere. Karl Roger Melby.

Næss, A. (2017). *Martin Luther om 1517, reformasjonen og munken som trosset keiser og pave*.